Ελίσα Κάθμπερτ

Η Ελίσα Αν Κάθμπερτ (αγγλικά: Elisha Ann Cuthbert, 30 Νοεμβρίου 1982) είναι Καναδή ηθοποιός και μοντέλο. Είναι περισσότερο γνωστή από την τηλεοπτική σειρά 24 όπου έχει το ρόλο της Κιμ Μπάουερ, κόρης του κεντρικού ήρωα Τζακ Μπάουερ. Ο πρώτος πρωταγωνιστικός της ρόλος στο σινεμά ήταν στην ταινία The Girl Next Door (Το Κορίτσι της Διπλανής Πόρτας) το 2004.

 Η Ελίσα γεννήθηκε στο Κάλγκαρι της Αλμπέρτα. Έχει δυο μικρότερα αδέρφια, το Τζόναθαν και την Λι-Αν. Μεγάλωσε κοντά στο Μόντρεαλ του Κεμπέκ. Το 2000 σε ηλικία 17 ετών και αφού αποφοίτησε από το γυμνάσιο, μετακόμισε στο Λος Άντζελες προκειμένου να ασχοληθεί με την υποκριτική. Σε ηλικία 7 ετών η Ελίσα έκανε τα πρώτα της βήματα στο μόντελινγκ. Λίγο αργότερα ακολούθησαν εμφανίσεις σε τηλεοπτικές σειρές και εκπομπές αρχικά σαν κομπάρσος και αργότερα σαν συμπαρουσιάστρια. Ο πρώτος της ρόλος στον κινηματογράφο ήταν στο οικογενειακό δράμα Dancing on the Moon (1997) ενώ ακολούθησαν και άλλες ταινίες παρόμοιου τύπου. Το 2002 συμμετείχε στην καναδική τηλεταινία Lucky Girl αποσπώντας ένα βραβείο Gemini για την ερμηνεία της. Λίγο μετά τη μετακόμιση της στο Λος Άντζελες επιλέχθηκε για την τηλεοπτική σειρά 24 και εμφανίστηκε στις 3 πρώτες σαιζόν. Επέστρεψε στην 5η σαιζόν της σειράς αλλά μόνο για 2 επεισόδια. Η Ελίσα επανέλαβε το ρόλο της στο ηλεκτρονικό παιχνίδι 24: The Game ενώ έχει δηλώσει ότι θα της άρεσε να υποδυθεί το συγκεκριμένο ρόλο και στην κινηματογραφική μεταφορά της σειράς, 24: The Movie. Η Ελίσα πέρασε από οντισιόν για το ρόλο της Μαίρη-Τζέιν στην ταινία Spider-Man, αλλά τελικά επιλέχθηκε η Κίρστεν Ντανστ. Οι πρώτες της εμφανίσεις σε χολυγουντιανές παραγωγές ήταν δύο μικροί ρόλοι στις ταινίες Old Schhol και Love Actually το 2003. Η επόμενη ταινία της ήταν το The Girl Next Door όπου υποδυόταν μια ανερχόμενη πορνοστάρ. Η Ελίσα είχε κάποιες αναστολές για το συγκεκριμένο ρόλο, που παραμερίστηκαν μετά από συζητήσεις με το σκηνοθέτη, για την πιο πειστική μάλιστα απόδοση του ρόλου συναντήθηκε και μίλησε με εν ενεργεία πορνοστάρ των εταιρειών Wicked Pictures και Vivid Entertainment. Η ταινία αν και έλαβε ανάμεικτες κριτικές αποτέλεσε εμπορική επιτυχία. Στη συνέχεια ακολούθησε η αποτυχημένη ταινία τρόμου House of Wax και η ανεξάρτητη παραγωγή (την οποία συγχρηματοδότησε η ίδια η Κάθμπερτ) The Quiet. Η Ελίσα συμμετείχε στο video-clip του τραγουδιού Perfect Situation των Weezer και είχε ένα μικρό ρόλο στο video-clip του τραγουδιού της Πάρις Χίλτον Nothing In This World. Για το 2007 η Ελίσα συμμετέχει σε 3 ταινίες, το θρίλερ Captivity στο οποίο υποδύεται ένα διάσημο μοντέλο που πέφτει θύμα απαγωγής ενός παρανοϊκού, το αμερικανικό ριμέικ της νότιο-κορεατικής επιτυχημένης κωμωδίας My Sassy Girl και στην ανεξάρτητη παραγωγή He Was a Quiet Man. Για το 2008 είχε ανακοινωθεί ότι θα δανείσει τη φωνή της στην ταινία κινουμένων σχεδίων Cat Tale αλλά η παραγωγή της ταινίας έχει προσωρινά αναβληθεί. Η Ελίσα λατρεύει τη ζωγραφική και το χόκεϊ επί πάγου. Είναι φανατική οπαδός των Los Angeles Kings, και διατηρούσε blog στην επίσημη ιστοσελίδα της ομοσπονδίας του αθλήματος στις Η.Π.Α (NHL). Σχεδόν κάθε χρόνο εμφανίζεται στις λίστες πολλών ανδρικών περιοδικών με τις πιο όμορφες γυναίκες. Ενδεικτικά, το περιοδικό FHM την κατέταξε στη 14η θέση το 2003, 10η το 2004, 5η το 2005, 22η το 2006 και 10η το 2007. Από το 2006 η Ελίσα έχει δηλώσει ότι δεν κάνει γυμνές εμφανίσεις σε ταινίες η φωτογραφίσεις και χρησιμοποιεί ντουμπλέρ όταν απαιτείται. Έχει τέλος δήλωσε ότι θα ήθελε κάποια στιγμή να επιστρέψει και να ζήσει στο Μόντρεαλ. Η Ελίσα στην IMDb Η Ελίσα στο TV.com Αρχειοθετήθηκε 2008-09-10 στο Wayback Machine. Η Ελίσα στο AskMen.com Ανεπίσημο Fan Site